บอร์ด PPP พร้อมทุ่มงบ 1.6 แสนลบ. ดันโครงการลงทุนปี 64 กระตุ้นศก.ภาพรวม
บอร์ด PPP พร้อมทุ่มงบ 1.6 แสนลบ. ดันโครงการลงทุนปี 64 กระตุ้นศก.ภาพรวม
บอร์ด PPP พร้อมทุ่มงบ 1.6 แสนลบ. ดันโครงการลงทุนปี 64 กระตุ้นศก.ภาพรวม
29 ธ.ค. 2563

นายประภาศ คงเอียด ผู้อำนวยการ สำนักงานคณะกรรมการนโยบายรัฐวิสาหกิจ (สคร.) เปิดเผยว่า ที่ประชุมคณะกรรมการนโยบายการร่วมลงทุนระหว่างรัฐและเอกชน (คณะกรรมการ PPP) ที่มีนายสุพัฒนพงษ์ พันธ์มีเชาว์ รองนายกรัฐมนตรี เป็นประธาน พร้อมจะผลักดันโครงการลงทุนในปี 64 มูลค่ารวมกว่า 160,000 ล้านบาทให้เป็นไปตามแผนงานที่วางไว้
ทั้งนี้ ที่ประชุมได้มอบหมายให้กระทรวงเจ้าสังกัด หน่วยงานเจ้าของโครงการ และ สคร.ทำหน้าที่เร่งรัดโครงการที่สำคัญและจำเป็นเร่งด่วน (High Priority PPP Project) ภายใต้แผนการจัดทำโครงการร่วมลงทุน พ.ศ. 2563-2570 ให้เป็นไปตามกรอบระยะเวลา และแล้วเสร็จตามกำหนด ซึ่งนอกจากโครงการคมนาคมในด้านต่างๆ ทั้งทางถนน ทางราง และทางน้ำแล้ว ยังรวมไปถึงโครงการในด้านสาธารณสุขด้วย เพื่อกระตุ้นการลงทุนของประเทศในภาพรวม และให้มีเม็ดเงินหมุนเวียนในระบบเศรษฐกิจเพิ่มขึ้น ตลอดจนช่วยสร้างความเชื่อมั่น ให้กับนักลงทุนในการลงทุนในโครงการโครงสร้างพื้นฐานและบริการสาธารณะต่างๆ ของรัฐ
ด้าน นายอาคม เติมพิทยาไพสิฐ รมว.คลัง กล่าวว่า ในปีงบประมาณ 2564 จะมีเม็ดเงินจากโครงการร่วมทุนระหว่างรัฐและเอกชน (PPP) กว่า 3.73 แสนล้านบาท ที่จะทยอยเข้าสู่ระบบเศรษฐกิจ โดยมีหลายโครงการที่มีความคืบหน้าอย่างมาก อาทิ โครงการทางหลวงพิเศษระหว่างเมือง (มอเตอร์เวย์) สายบางปะอิน-นครราชสีมา, และสายบางใหญ่กาญจนบุรี, โครงการรถไฟฟ้าสายสีม่วง ช่วงเตาปูน-ราษฎร์บูรณะ และโครงการรถไฟฟ้าสายสีส้มตะวันตก ช่วงศูนย์วัฒนธรรม-บางขุนนนท์
นอกจากนี้ ยังมีโครงการลงทุนอื่น ๆ อาทิ ท่าเรือ, ศูนย์เปลี่ยนถ่ายสินค้านครพนม และเชียงของ เป็นต้น ซึ่งหลายโครงการมีความคืบหน้าอย่างมาก ก็จะเป็นส่วนสำคัญในการช่วยขับเคลื่อนเศรษฐกิจในระยะต่อไป
“การก่อสร้างในโครงการลงทุนโครงสร้างพื้นฐานของรัฐ จะเดินหน้าอย่างต่อเนื่อง ไม่หยุด แม้ว่าจะมีการแพร่ระบาดของโควิด-19 เช่นเดียวกับเมื่อช่วงเดือน เม.ย.ที่ผ่านมา โดยการก่อสร้าง จะเป็นไปภายใต้มาตรการควบคุมและป้องกันการแพร่ระบาดของโควิด-19 ของรัฐบาลยอย่างเคร่งครัด” นายอาคม กล่าว
 
 